โรบอทเทรด
*ความผันผวนของตลาดหุ้นที่เกิดขึ้นในคราวนี้ “โมนิก้า” สามารถพูดได้เต็มปากเต็มคำว่า Robot Trade (หุ่นยนต์เทรดหุ้น) เป็นตัวต้นเหตุของสิ่งที่เกิดขึ้นในเที่ยวนี้ และดูเหมือนหุ่นยนต์พวกนี้จะทำอะไรที่เหนือความคาดหมายเป็นประจำ จึงทำให้บรรดาแมงเม่าเกิดอาการ หน้ามืด วิงเวียน คล้ายจะเป็นลมกันเป็นจำนวนมาก เพราะตามเกม “ทุบหุ้น ดันหุ้น” ไม่ทันเจ้าค่ะ
15 พ.ค. 2561

เจาะกระดาน : โมนิก้าและทีมงาน
*ความผันผวนของตลาดหุ้นที่เกิดขึ้นในคราวนี้ “โมนิก้า” สามารถพูดได้เต็มปากเต็มคำว่า Robot Trade (หุ่นยนต์เทรดหุ้น) เป็นตัวต้นเหตุของสิ่งที่เกิดขึ้นในเที่ยวนี้ และดูเหมือนหุ่นยนต์พวกนี้จะทำอะไรที่เหนือความคาดหมายเป็นประจำ จึงทำให้บรรดาแมงเม่าเกิดอาการ หน้ามืด วิงเวียน คล้ายจะเป็นลมกันเป็นจำนวนมาก เพราะตามเกม “ทุบหุ้น ดันหุ้น” ไม่ทันเจ้าค่ะ
*โดยเฉพาะนักลงทุนที่ไม่มีเวลาเฝ้าหน้ากระดานหุ้น น่าจะเป็นคนที่เสียหายจากการเล่นเที่ยวนี้มากที่สุด เพราะหุ้นหลายตัวต้องเผชิญกับการขายแบบไม่ทันตั้งตัว “โมนิก้า” ถึงพยายามเรียนรู้พฤติกรรมของพวกโรบอทมากขึ้นทุกวัน เพราะการซื้อขายของพวกหุ่นยนต์อิงบนการเทรดสั้น ๆ แต่บางครั้งก็มีการดันหุ้นขึ้นไปปล่อยบนยอดดอยด้วยเช่นกัน จึงเป็นที่มาของคำแนะนำให้ตื่นตัวตลอดเวลาไงล่ะคะ
*เมื่อทุกอย่างเล่นยากขึ้นเรื่อย ๆ นักเล่นถึงเริ่มชะลอการลงทุน ส่งผลให้มูลค่าการซื้อขายเริ่มเบาบางอีกครั้ง และทำให้การขึ้นไม่มั่นคงสักเท่าไหร่ ? “โมนิก้า” ถึงมองการวิ่งขึ้นมาปิดที่ 1,773.10 จุด บวกไป 7.17 จุด ด้วยมูลค่าการซื้อขาย 4.79 หมื่นล้านบาท น่าจะเป็นความเสี่ยงสำหรับคนที่อมหุ้นข้ามคืน เพราะวันนี้ต้องลุ้นให้หุ้นขยับขึ้นไปสูงกว่าเดิมน่ะซี
*ด้วยเหตุนี้ “โมนิก้า” ถึงอยากให้แฟนคลับย้อนถึงเหตุการณ์ที่ PTT ถูกถล่มเทขายหนักหน่วงก่อนจะมีการดันราคาหุ้นกลับขึ้นมาใหม่ ทั้งที่มีข่าวดีเรื่องแตกพาร์กับเรื่องงบดีเป็นตัวซัพพอร์ต แต่ราคาหุ้นกลับเหวี่ยงตัวรุนแรงแบบไร้เหตุผล ก็มีประเด็นจากโรบอทเป็นหลักเช่นกัน เดี๊ยนถึงไม่แปลกใจที่เห็นราคาหุ้นยืนอยู่ที่ 57 บาท บวกไป 0.25 บาท ด้วยมูลค่า 2.66 พันล้านบาทพะย่ะค่ะ
*เช่นเดียวกับในรายของ ADVANC ไล่ราคาขึ้นมาแบบช้า ๆ ก่อนจะสาดทิ้งแบบไม่มีเยื่อใย จนหุ้นต้องตั้งหลักสร้างฐานใหม่แบบงง ๆ พร้อมกับมีคำอธิบายเยอะแยะไปหมดนั้น “โมนิก้า” อยากให้แมงเม่าไปนั่งจับตามอง bid-offer ที่โยนทิ้งตุบตับ และในบางครั้งก็กวาดซื้อยกช่อง มันเป็นเรื่องราวที่บอกให้รู้ว่า อย่าคิดอะไรช้า! เพราะหุ้นถูกดันขึ้นไปแบบเนิบ ๆ พอถึงตอนขายก็ถูกทิ้งแบบไม่มีเยื่อใย จึงอยากให้มองยอดเก่าบริเวณ 210 บาทเทียบกับราคาปิดที่ 198.50 บาท บวกไป 1.50 บาท มันเป็นโอกาสหรือเปล่า..อิอิอิ
*คล้ายกับกรณีของ KBANK โดนทิ้งแบบหนักหน่วงในบางวันแบบไร้คำอธิบาย แต่ในระหว่างทางยังมีการดันสั้น ๆ เพื่อสร้างโอกาสในการทำกำไรในช่วงที่หุ้นแกว่งตัวลงช้า ๆ “โมนิก้า” ถึงต้องพุ่งเป้าไปยังเรื่องโรบอทเทรดมากกว่าประเด็นอื่น ๆ จึงมองราคาปิดเสมอตัวที่บริเวณ 195 บาท ด้วยมูลค่าการซื้อขาย 1 พันล้านบาท น่าจะเป็นการหยั่งเชิงว่า มีขาใหญ่คนไหนกล้าตามไหม..หากตามจะได้ดันหุ้นขึ้นไปอีกไงล่ะคะ
*ถ้ามองภาพดังกล่าวไม่ชัด ไม่ชัวร์ “โมนิก้า” ขอยืมคำพูดของ “เสี่ยป๋อง” ที่เอ่ยถึงเหตุผลที่ทำให้น้องบริสุทธิ์ EA โดนกระทำชำเราอย่างหนักก่อนหน้านี้ มันมาจากคำสั่งสาดทิ้งของโบรกเกอร์แห่งหนึ่ง ซึ่งใช้หุ่นยนต์เป็นคนส่งคำสั่งขายทุกราคาแบบไม่มีข้อแม้ เดี๊ยนถึงไม่แปลกใจที่ราคาหุ้นเริ่มตั้งลำช้า ๆ ด้วยการขึ้นมาปิดที่บริเวณ 36.50 บาท บวกไป 1 บาท หรือขึ้นไป 2.80% ด้วยมูลค่าการซื้อขาย 1.11 พันล้านบาทไงล่ะคะ
*อีกหนึ่งตัวอย่างที่ถูกหุ่นยนต์กดราคาไว้แบบน่าเกลียด “โมนิก้า” ขอพุ่งเป้าไปยังหุ้นดาวเด่น IRPC เป็นเจ้าแรกก่อนรายอื่น เพราะเมื่อดูตามเค้าโครงเรื่องของบริษัท น่าจะเป็นหุ้นที่มีราคาสูงกว่าราคาปัจจุบันสัก 20-30% แต่เผอิญข้อมูลที่ถูกบรรจุไว้ในสมองกลมันบอกให้ขาย เพราะมองราคาหุ้นโอเวอร์แวลูมาระยะหนึ่ง..หุ้นจึงถูกขายแบบไม่มีเหตุผล แม้วานนี้จะขึ้นมาปิดที่ 6.90 บาท บวกไป 0.20 บาท หรือขึ้นไป 3% ด้วยมูลค่า 870 ล้านบาท แต่ก็ต้องติดตามดูอย่างใกล้ชิดว่า จะไปได้ไกลแค่ไหนนะจ๊ะ
*เม้าท์ถึงหุ่นยนต์มาเยอะแล้ว “โมนิก้า” ขอเปลี่ยนอิริยาบถไปพูดถึง WHA สักนิดหนึ่ง หลังทะยานขึ้นมาปิดที่ 4.22 บาท บวกไป 0.16 บาท หรือขึ้นไป 3.95% ด้วยมูลค่าการซื้อขาย 1.40 พันล้านบาท ทั้งหมดเป็นผลมาจากสตอรี่เติบโตค่อนข้างชัดเจน บวกกับน้องสาวคนสวยขยันหาข่าวดีมาบอกกับนักเล่นตลอดเวลา หุ้นถึงกลับมาอยู่ในทิศทางขาขึ้นอีกรอบนะจะบอกให้
*ตบท้ายกันที่น้องเบม BEM เพื่อสอดรับกับข่าวดีกำไรเติบโตขึ้นอย่างมีนัยสำคัญ “โมนิก้า” ถึงเชียร์ให้หุ้นขึ้นไปทดสอบยอดเดิมที่บริเวณ 8.20 บาท หลังวานนี้หุ้นขึ้นมายืนอยู่ที่ 8 บาท บวกไป 0.25 บาท หรือขึ้นไป 3.20% ด้วยมูลค่าการซื้อขาย 1 พันล้านบาท เหมือนเป็นการย้ำหัวหมุดให้รู้ว่า เที่ยวนี้เล่นกันแบบจริง ๆ จัง ๆ ไม่มีการปล่อยเกียร์ว่างเหมือนเมื่อก่อนอีกแล้วพะย่ะค่ะ